
                      LIETUVOS RESPUBLIKOS
                       ŠVIETIMO ĮSTATYMAS
                     ( žin., 1991, Nr. 23-593)

     Švietimas  -   prioritetiška  valstybės   remiama   Lietuvos
Respublikos raidos  sritis. Jis grindžiamas humanistinėmis tautos
ir pasaulio  kultūros  vertybėmis,  demokratijos  principais  bei
visuotinai pripažintomis žmogaus teisėmis ir laisvėmis. Švietimas
lemia krašto kultūrinę, socialinę bei ekonominę pažangą, stiprina
žmonių ir  tautų solidarumą,  toleranciją, bendradarbiavimą. 
    Šis įstatymas  nustato   bendruosius  Lietuvos  Respublikos 
švietimo sistemos sandaros, veiklos ir valdymo pagrindus.

                     I. Bendrieji nuostatai

          1 straipsnis. Švietimo sistemos uždaviniai

     Pagrindiniai švietimo sistemos uždaviniai yra:
     1) puoselėti  asmens  dvasines  ir  fizines  galias,  padėti
tvirtus  dorovės  ir  sveikos  gyvensenos  pagrindus,  ugdyti  jo
intelektą, sudarant sąlygas individualybės plėtotei;
     2)  suteikti   jaunajai   kartai   bendrąjį   ir   profesinį
išsilavinimą, atitinkantį dabarties mokslo ir kultūros lygį;
     3)  sudaryti   Lietuvos  gyventojams   tęstinio   lavinimosi
galimybes;
     4) ugdyti  pilietiškumą, asmens  teisių ir  pareigų  šeimai,
tautai, visuomenei  ir Lietuvos  valstybei sampratą  bei  poreikį
dalyvauti Respublikos  kultūriniame, visuomeniniame, ekonominiame
ir politiniame gyvenime.

     2 straipsnis. Lietuvos švietimo sistema

     Lietuvos  švietimo   sistema  apima   ikimokyklinį   ugdymą,
mokyklinį bei  papildomą mokymą,  įgyvendinamą šių  tipų švietimo
įstaigose:
     ikimokyklinėse ugdymo įstaigose;
     vidurinėse bendrojo lavinimo mokyklose;
     profesinėse mokyklose;
     aukštesniosiose mokyklose;
     papildomo mokymo įstaigose.
     Lietuvos   švietimo    sistemoje   įgyvendinamas    mokymosi
perimamumas tarp atitinkamo tipo (lygio) švietimo įstaigų.

     3 straipsnis. Ikimokyklinis ugdymas

     Ikimokyklinio    amžiaus    vaikai,    tėvams    (globėjams,
rūpintojams) pageidaujant,  ugdomi  lopšeliuose  ir  darželiuose.
Našlaičiai ir  beglobiai vaikai  ugdomi vaikų  globos  įstaigose.
     Valstybė remia ikimokyklinio amžiaus vaikų  ugdymą  namuose,
teikia kompensacines  išmokas. Šeimoms,  ugdančioms ikimokyklinio
amžiaus vaikus  namuose, švietimo  ir sveikatos apsaugos įstaigos
teikia metodinę, diagnostinę bei konsultacinę pagalbą.

          4 straipsnis. Bendrasis vidurinis išsilavinimas

     Bendrasis vidurinis  išsilavinimas  įgyjamas  dvylikos  metų
trijų pakopų  bendrojo lavinimo  mokykloje. Mokyklos pakopos gali
sudaryti atskirus  administracinius vienetus: pradinę, pagrindinę
ir  vidurinę   mokyklas.  Mokymosi   trukmę  jose   reglamentuoja
vidurinės bendrojo lavinimo mokyklos nuostatai.
     Bendrasis vidurinis  išsilavinimas  gali  būti  įgyjamas  ir
atitinkamo lygio profesinėje mokykloje.
     Suaugusieji bendrajį  išsilavinimą gali  įgyti   suaugusiųjų
bendrojo lavinimo mokyklose (vakarinėse, neakivaizdinėse ir kt.).
     Sanatorijose gydomi  moksleiviai bendrąjį išsilavinimą  gali
įsigyti sanatorinėse bendrojo lavinimo mokyklose. Ligoninėse,
namuose besigydantys moksleiviai, gydytojams leidus, yra  mokomi
Kultūros  ir švietimo  ministerijos nustatyta tvarka.
     Asocialaus elgesio moksleiviams steigiamos specialaus režimo
bendrojo lavinimo bei profesinės mokyklos.

     5 straipsnis. Profesinis mokymas
     
     Profesinis išsilavinimas  įgyjamas ir tobulinamas profesinio
mokymo   įstaigose    (profesinėse   mokyklose,   aukštesniosiose
mokyklose (kolegijose),  suaugusiųjų mokymo  centruose ir  kitose
švietimo įstaigose).  Profesinis mokymas  siejamas  su  bendruoju
lavinimu.
     Į profesines  mokyklas priimami moksleiviai įgiję pagrindinį
ar bendrąjį vidurinį išsilavinimą. Šiose mokyklose mokomasi pagal
vieno ar kelių lygių programas. Kultūros ir švietimo ministerijos
nustatyta  tvarka   mokytis  gali  būti  priimami  ir  neturintys
pagrindinio išsilavinimo  moksleiviai, bet  ne jaunesni  kaip  15
metų.

     6 straipsnis. Aukštesnysis išsilavinimas

     Specialistus   su    aukštesniuoju    išsilavinimu    rengia
aukštesniosios mokyklos  (kolegijos  ir  kt.).  Į  aukštesniąsias
mokyklas stojantys asmenys privalo turėti vidurinį išsilavinima.

     6(1) straipsnis. Aukštasis išsilavinimas

     Aukštasis išsilavinimas įgyjamas aukštosiose mokyklose.
     Aukštųjų  mokyklų   steigimo,  reorganizavimo,  likvidavimo,
studijų tvarką  bei veiklos  ir valdymo  pagrindus  reglamentuoja
Lietuvos Respublikos  mokslo ir  studijų įstatymas  bei  aukštųjų
mokyklų statutai.
     Nevalstybines aukštąsias  mokyklas steigia, reorganizuoja ir
likviduoja Lietuvos  Respublikos juridiniai  ir fiziniai asmenys,
gavę Lietuvos  Respublikos  Vyriausybės  licenciją.  Į  mokyklas,
neturinčias tokios  licencijos, draudžiama  skelbti  priėmimą  ir
organizuoti jose mokymą.

     7 straipsnis. Papildomas mokymas

     Norintieji    papildomai    mokosi    įvairiomis    formomis
organizuotose  švietimo   institucijose:  meno,   sporto,  kalbų,
technikos bei kitokio profilio mokyklose, kursuose, būreliuose.

     8 straipsnis. Išsilavinimo cenzas

     Lietuvos Respublikoje  nustatomas toks  išsilavinimo cenzas:
pradinis, pagrindinis, vidurinis, aukštesnysis, aukštasis.

     9 straipsnis. Švietimo įstaigų steigimas, reorganizavimas
                   ir likvidavimas

     Valstybines  švietimo  įstaigas  steigia,  reorganizuoja  ir
likviduoja Lietuvos  Respublikos kultūros ir švietimo ministerija
bei   aukštesniosios   pakopos   savivaldybės   (toliau         -
savivaldybės), kultūros ir švietimo ministerijai sutikus.
     Valstybės  švietimo  įstaigas  steigti,  reorganizuoti  ir
likviduoti gali kitos ministerijos bei departamentai, Kultūros ir
švietimo ministerijai sutikus.
     Nevalstybines švietimo  įstaigas steigia,  reorganizuoja  ir
likviduoja, Kultūros  ir švietimo  ministerijai leidus,  Lietuvos
Respublikoje įregistruoti juridiniai asmenys ar paskiri Lietuvos
piliečiai. Šių  švietimo įstaigų   nuostatai        registruojami
savivaldybėse.
     Jeigu  nevalstybinės   švietimo  įstaigos  veikla  pažeidžia
Lietuvos Respublikos  įstatymus, Kultūros ir švietimo ministerija
gali savo  iniciatyva sustabdyti  įstaigos veiklą, kol ginčas bus
išspręstas teismine tvarka.
    Švietimo įstaigos  turi  juridinio  asmens  teises  ir  yra
pavaldžios steigėjams.  Švietimo įstaigos registruojamos Lietuvos
Respublikos Vyriausybės nustatyta tvarka.
     Švietimo įstaigų  steigimo,  reorganizavimo  ir  likvidavimo
tvarką  reglamentuoja   bendrieji  nuostatai,   kuriuos  tvirtina
Lietuvos Respublikos Vyriausybė.

     10 straipsnis. Dėstomoji kalba

     Lietuvos Respublikos lietuvių mokyklose dėstomoji kalba  yra
lietuvių kalba.
     Gausioms ir  kompaktiškai gyvenančioms  Lietuvos Respublikos
tautinėms  mažumoms   sudaromos  sąlygos  turėti  valstybines  ar
valstybės  remiamas  ikimokyklines  įstaigas,  bendrojo  lavinimo
mokyklas ir pamokas gimtąja kalba. Tėvai (globėjai,  rūpintojai)
parenka  vaikams ikimokyklinę įstaigą ar bendrojo lavinimo mokyklą
atitinkama dėstomąja kalba.
     Negausioms ir nekompaktiškai gyvenančioms tautinėms  grupėms
gimtajai  kalbai   išmokti  ir  tobulinti  valstybinėse  bendrojo
lavinimo mokyklose  gali būti steigiamos klasės bei fakultatyvai,
taip pat sekmadieninės mokyklos.
     Nelietuviškose  švietimo   įstaigose   lietuvių   kalba   ir
literatūra  dėstoma   lietuvių  kalba.   Tėvams  ar  moksleiviams
pageidaujant, sudaromos  sąlygos mokytis  ir kitų dalykų lietuvių
kalba.
     Visos vidurinės  bendrojo lavinimo  mokyklos turi užtikrinti
lietuvių kalbos  mokėjimą pagal Kultūros ir švietimo ministerijos
nustatytą standartą.
     Visoje Lietuvos Respublikos teritorijoje sudaromos galimybės
mokytis lietuvių kalba.

     11 straipsnis. Sveikatos apsauga

     Švietimo įstaigose sudaromos sąlygos auklėtinių bei pedagogų
sveikatai išsaugoti  ir stiprinti. Ministerijos ir departamentai,
savivaldybės, organizacijos  ir piliečiai,  turintys savo žinioje
švietimo  įstaigas,   užtikrina  norminiuose  aktuose  nustatytas
auklėtinių mokymosi,  mitybos, kūno  kultūros ir sporto, poilsio,
medicinos  bei   psichologinės  pagalbos  teikimo  sąlygas  šiose
mokyklose.

     12 straipsnis. Vaikų ir moksleivių su fiziniais ir
                    psichiniais trūkumais ugdymas ir mokymas

     Visi ikimokyklinio ir mokyklinio amžiaus vaikai su fiziniais
ar psichiniais  trūkumais ugdomi  namuose, ikimokyklinių  įstaigų
bendrosiose ar  korekcinėse grupėse,  specialiose  ikimokyklinėse
įstaigose, bendrojo  lavinimo mokyklų  bendrosiose ar korekcinėse
klasėse, specialiosiose  mokyklose kuo  arčiau tėvų  gyvenamosios
vietos.
     Korekciniam  ar   specialiajam  ugdymui   vaikus   nukreipia
specialiosios diagnostikos  komisijos, atsižvelgdamos  į  defekto
pobūdį, sunkumo  laipsnį  ir  sudėtingumą.  Tėvams  nesutikus  su
specialiosios diagnostikos  komisijos išvada,  apeliaciją svarsto
respublikinė diagnostikos komisija.
     Nukreipimas korekciniam  ar specialiajam ugdymui, korekcinės
pagalbos teikimas,  priežiūra ir  kontrolė  vykdoma  Kultūros  ir
švietimo  ministerijos   bei  Sveikatos   apsaugos   ministerijos
nustatyta tvarka.

     13 straipsnis. Apmokėjimas už mokymą

     Mokymas Lietuvos Respublikos valstybinėse bendrojo lavinimo,
profesinėse ir  aukštesniosiose mokyklose  yra nemokamas. Ugdymas
valstybinėse ikimokyklinėse  įstaigose (išskyrus  vaikų  globos),
mokymasis valstybės  išlaikomose ar  remiamose  papildomo  mokymo
institucijose yra iš dalies apmokamas.
     Už mokymą  nevalstybinėse švietimo  įstaigose  mokama  pagal
susitarimą.

     14 straipsnis. Materialinė parama moksleiviams

     Valstybė teikia stipendijas, pašalpas moksleiviams,  kuriems
reikalinga materialinė parama.

     15 straipsnis. Pedagogų darbo apmokėjimas
    
     Valstybinių švietimo  įstaigų  pedagogai  gauna  atlyginimą
pagal  pedagoginio   darbo  stažą,   turimą  išsilavinimą,  įgytą
kvalifikaciją ir atliktą darbą.
     Valstybinėse švietimo  įstaigose  pedagogams  apmokama    už
papildomą nepamokinį darbą.
     Materialiai   skatinami    pedagogai,   dirbantys   švietimo
įstaigose kaime,  taip pat  vietovėse bei švietimo srityse, kurių
plėtotei  būtina  speciali  valstybės  parama.  Šiems  pedagogams
teikiamos lengvatos Vyriausybės nustatyta tvarka.

     16 straipsnis. Vaikų bei jaunimo organizacijos

     Lietuvos švietimo  įstaigose gali  veikti vaikų  ir  jaunimo
organizacijos,  kurių   veikla   skatina   moksleivių   dorovinę,
pilietinę,  kultūrinę,   fizinę  bei   socialinę  brandą,  padeda
tenkinti jų  saviugdos ir saviraiškos poreikius. Šių organizacijų
veikla grindžiama  nustatyta tvarka  įregistruotais  įstatais  ir
neturi prieštarauti  Lietuvos Respublikos Laikinajam Pagrindiniam
įstatymui ir įstatymams. Švietimo įstaigose veikiančioms vaikų ir
jaunimo organizacijoms sudaromos palankios veiklos sąlygos.

      17 straipsnis. Tikybos mokymas valstybinėse švietimo
		     įstaigose

     Valstybinėse švietimo  įstaigose tėvų  (globėjų,  rūpintojų)
pageidavimu dvasinės  vyresnybės įgaliotieji asmenys moko tikybos
(norimų konfesijų).
     Valstybės globojami moksleiviai tikėjimo dalykų mokomi pagal
jų šeimoje ar giminėje išpažintą religiją.
     Nelankantiems  tikybos  pamokų  tuo  metu  dėstomi  kiti  su
doroviniu ar pilietiniu ugdymu susiję dalykai.

  II. Moksleivių, tėvų, pedagogų teisės, pareigos ir atsakomybė

     18 straipsnis. Moksleivių teisės

     Moksleiviai turi teisę:
     1) stoti  į pageidaujamą švietimo įstaigą, jei išsilavinimas
ir kitos  aplinkybės (sveikata,  dėstomosios kalbos  mokėjimas ir
t.t.) atitinka priėmimo į ją sąlygas;
     2) sukakę  15 metų,  savarankiškai apsispręsti  dėl  tikybos
mokymosi;
     3) burtis  į vaikų  ir  jaunimo  organizacijas,  plėtoti  jų
veiklą, lavintis saviugdos ir saviveiklos būreliuose;
     4)  dalyvauti   švietimo   įstaigos   savivaldoje   įstaigos
nuostatuose numatyta tvarka;
     5)  eksternu  laikyti  bet  kurios  bendrojo  ir  profesinio
lavinimo mokyklos klasės (kurso) arba mokyklos baigimo egzaminus.
     
     19 straipsnis. Moksleivių pareigos

     Moksleiviai privalo:
     1) įgyti  pagrindinį išsilavinimą  arba mokytis iki 16 metų
bendrojo lavinimo arba kito tipo mokykloje;
     2) laikytis švietimo įstaigos taisyklių.

     20 straipsnis. Tėvų (globėjų, rūpintojų) teisės

     Tėvai (globėjai, rūpintojai) turi teisę;
     1)   savo   vaikams   laisvai   parinkti   valstybinę   arba
nevalstybinę švietimo įstaigą:
     2) leisti  vaikus į  tėvų gyvenamajai  vietai priskirtą arba
kitą  pageidaujamą  ikimokyklinę  įstaigą  ar  bendrojo  lavinimo
mokyklą;
     3) dalyvauti švietimo įstaigų savivaldoje;
     4) gauti  iš švietimo  įstaigos informaciją  apie savo vaikų
mokymąsi, elgesį, taip pat mokymosi sąlygas.

     21 straipsnis. Tėvų (globėjų, rūpintojų) pareigos

     Tėvai (globėjai, rūpintojai) privalo:
     1)  sudaryti   vaikams   gyvenimo   ir   mokymosi   sąlygas,
laiduojančias sveiką  ir saugią  jų dvasinių  bei  fizinių  galių
plėtotę, dorovinį brendimą;
     2) leisti  į bendrojo  lavinima mokyklą vaikus nuo 6-7 metų,
jei jie  yra pakankamai  fiziškai ir psichiškai subrendę. Pateikę
vaiko psichofizinę  brandą liudijančius  dokumentus,  tėvai  gali
leisti į  mokyklą vaiką,  mokslo metų  pradžios dieną neturintį 6
metų, arba neleisti į mokyklą vaiko, kuriam yra sukakę 7 metai;
     3) bendrauti  su švietimo  įstaigomis, sprendžiant  vaikų bei
moksleivių mokymosi  klasimus, užtikrinti  bendrojo  lavinimo  ar
kito tipo mokyklos lankomumą iki 16 metų (imtinai).

     22 straipsnis. Teisė dirbti pedagoginį darbą

     Teisę   dirbti pedagoginį  darbą atitinkamo  tipo  (pakopos)
švietimo įstaigose  turi asmenys,  įgiję  išsilavinimą  pedagogus
rengiančiose   institucijose,    kurioms   Lietuvos   Respublikos
Vyriausybė   yra    pripažinusi   teisę    išduoti    dokumentus,
patvirtinančius atitinkamą kvalifikaciją.
     Asmenims, neturintiems  pedagoginio išsilavinimo, suteikiama
teisė dirbti  pedagoginį darbą atitinkamo tipo (pakopos) švietimo
įstaigose, jeigu  jiems atestacinė komisija pripažįsta pedagoginę
kvalifikaciją, numatytą pedagogų atestacijos nuostatuose.
     Teisė  į   pedagoginį  darbą   gali  būti  atimama  įstatymų
nustatyta tvarka.

     23 straipsnis. Pedagogų teisės

     Pedagogas turi teisę:
     1) laisvai pasirinkti pedagoginės veiklos organizavimo būdus
ir formas;
     2) nustatyta  tvarka tobulinti  kvalifikaciją  ir  gauti  ją
atitinkantį atlyginimą;
     3) į tinkamas darbo sąlygas;
     4) į kasmetines pailgintas (48 darbo dienų) atostogas;
     5) dalyvauti valstybinių švietimo įstaigų savivaldoje, jeigu
jis nėra tos įstaigos administracijos darbuotojas;
     6) jungtis į visuomenines organizacijas.

     24 straipsnis. Pedagogų pareigos

     Pedagogai privalo:
     1) ugdyti tvirtas moksleivių dorovės normas, laiduoti saugią
ir sveiką jų asmenybės galių plėtotę;
     2) siekti, kad moksleiviai įsisavintų ugdymo programas;
     3) laikytis pedagoginės etikos normų;
     4) dalyvauti  nepamokinėje veikloje,  padedančioje  tenkinti
moksleivių  saviraiškos   bei  saviugdos  poreikius,  plėtoti  jų
kultūrinius interesus;
     5) tobulinti savo kvalifikaciją;
     6)  bendradarbiauti   su   auklėtinių   tėvais   (globėjais,
rūpintojais) sprendžiant vaikų mokymo ir auklėjimo klausimus.

     25  straipsnis. Moksleivių, tėvų (globėjų,
          rūpintojų) ir pedagogų atsakomybė

     Moksleiviai,  nevykdantys   savo  pareigų,  atsako  švietimo
įstaigos nuostatuose numatyta tvarka.
Tėvai (globėjai,  rūpintojai) ir  pedagogai, kurie neatlieka savo
pareigų, fiziškai,  psichiškai  ir morališkai žaloja auklėtinius,
atsako įstatymų numatyta tvarka.

         III. Švietimo proceso organizavimas ir valdymas

     26 straipsnis. Švietimo proceso organizavimas     

     Lietuvos Respublikos  švietimo įstaigos dirba pagal Kultūros
ir švietimo  ministerijos patvirtintus  arba jos nustatyta tvarka
suderintus mokymo planus ir programas. Mokymo turinys  ir metodai
turi atitikti  švietimo įstaigai keliamus uždavinius bei visuomenės
poreikius.
     Švietimo įstaigose  draudžiama propaguoti  rasinį,  tautinį,
religinį,  socialinį   priešiškumą  ir   išskirtinumą,   skleisti
militaristines  ir  kitas  idėjas,  prieštaraujančias  visuotinai
pripažintiems tarptautinės teisės ir humanizmo principams.
     Tautinių mažumų  švietimo įstaigose  ugdymo  programos  gali
būti papildomos etnokultūros elementais.
     Vidurinėse bendrojo  lavinimo mokyklose  be lietuvių  kalbos
taip pat mokoma kitų kalbų, derinant tėvų pasirinkimą ir mokyklos
galimybes.
     Bendrojo  lavinimo  mokykloje  nedėstomos  karinio  pobūdžio
disciplinos.

     27 straipsnis. Mokslo metų pradžia

     Mokslo metai  švietimo  įstaigose  pradedami  rugsėjo  pirmą
dieną.

     28 straipsnis. Švietimo įstaigų veiklos nuostatai

     Valstybinės švietimo  įstaigos  savo  darbe  vadovaujasi  jų
savivaldos  organų  patvirtintais  įstaigos  veiklos  nuostatais,
kurie turi  neprieštarauti šiam  ir kitiems  Lietuvos Respublikos
įstatymams bei  atitinkamo  tipo  švietimo  įstaigų  bendriesiems
veiklos nuostatams.
     Nevalstybinių švietimo  įstaigų veiklos  nuostatai  derinami
Kultūros   ir   švietimo   ministerijos   nustatyta   tvarka   ir
registruojami savivaldybėse.

     29 straipsnis. Švietimo įstaigų baigimo dokumentai

     Asmenims,  baigusiems  valstybines  švietimo  įstaigas  arba
atskiras jų pakopas, išduodamas Kultūros ir švietimo ministerijos
nustatyto   pavyzdžio    dokumentas,   liudijantis    jų    įgytą
išsilavinimą.
     Asmenims,  baigusiems   nevalstybines   švietimo   įstaigas,
analogiškas dokumentas  išduodamas, jeigu šių įstaigų suteikiamas
išsilavinimas  atitinka  valstybinį  standartą.  Mokyklų  baigimo
dokumentai  (brandos   atestatai,  diplomai   ir  kt.)  išduodami
Kultūros ir švietimo ministerijos nustatyta tvarka.

     30 straipsnis. Švietimo įstaigų pedagoginės
          veiklos priežiūra

     Kultūros ir švietimo ministerija kartu su atitinkamų
aukštesniosios pakopos savivaldybių švietimo padaliniais prižiūri
visų švietimo  įstaigų pedagoginę  veiklą  ir  bendrojo  lavinimo
dalykų mokymą.
     Stebėti pedagogo darbą turi teisę tik atestacinės komisijos,
valstybinės mokyklų inspekcijos bei švietimo įstaigos nuostatuose
numatyti asmenys.  Kiti asmenys  gali stebėti  pedagogo darbą tik
gavę jo sutikimą.

     31 straipsnis. Kultūros ir švietimo ministerijos
          kompetencija švietimo srityje

     Lietuvos Respublikos kultūros ir švietimo ministerija:
     1)  steigia,  reorganizuoja  ar  likviduoja  jai  pavaldžias
švietimo įstaigas, skiria ir atleidžia jų vadovus;
     2)  aprobuoja   nepavaldžių  valstybinių   ir  nevalstybinių
švietimo įstaigų steigimą ir reorganizavimą;
     3) gali  sustabdyti nevalstybinių  švietimo įstaigų  veiklą,
jeigu ji prieštarauja įstatymams;
     4) tvirtina  jos reguliavimo  sferai  priskirtų  valstybinių
arba jai pavaldžių švietimo įstaigų bendrosius veiklos nuostatus;
     5) teikia  išvadas  Teisingumo  ministerijai  dėl  vaikų  ir
jaunimo organizacijų nuostatų registravimo;
     6)  tvirtina   bendrajį  mokymo   turinį   (mokymo   planus,
programas, vadovėlius) valstybinėms švietimo įstaigoms;
     7)  organizuoja  mokymo  planų, programų, vadovėlių, įvairių
ugdymo priemonių ir literatūros rengimą, gamybą bei leidybą;
     8)  nustato  įvairių  ugdymo  pakopų  bendrojo  išsilavinimo
valstybinį standartą;
     9)  raštu   aprobuoja  savivaldybių  kultūros  ir  švietimo
padalinių steigimą,  reorganizavimą ir  likvidavimą, tų padalinių
vadovų, kuriuos  siūlo savivaldybė,  bei savivaldybėms  pavaldžių
kultūros ir  švietimo įstaigų  vadovų kandidatūras.  Šie  vadovai
gali būti  atleisti ministerijos  arba  savivaldybės  iniciatyva,
Kultūros ir švietimo ministerijai sutikus;
     10) rūpinasi  švietimo darbuotojų rengimu, jų kvalifikacijos
tobulinimu bei  perkvalifikavimu, organizuoja sistemingą pedagogų
atestaciją;
     11)  aprobuoja   pedagoginio  funkcionalumo   požiūriu  savo
užsakytų   numatomų    statyti   valstybinių   švietimo   įstaigų
architektūrinius projektus;
     12) nostrifikuoja  užsienyje įgytus  vidurinį ir aukštesnįjį
išsilavinimą patvirtinančius dokumentus (atestatus, diplomus).

     32 straipsnis. Kitų ministerijų, departamentų
          kompetencija švietimo srityje

     Kitos Lietuvos Respublikos ministerijos, departamentai:
     1) suderinę  su Kultūros  ir švietimo ministerija,  steigia,
reorganizuoja ir  likviduoja pavaldžias švietimo įstaigas, skiria
ir atleidžia jų vadovus;
     2) suderinę su Kultūros ir švietimo ministerija, tvirtina jų
reguliavimo  sferai   priskirtų  ar  pavaldžių  švietimo  įstaigų
bendruosius veiklos nuostatus;
     3)  tvirtina   pavaldžių  švietimo  įstaigų  mokymo  planus,
programas, vadovėlius, organizuoja jų rengimą ir leidybą;
     4) derina  su Kultūros  ir  švietimo  ministerija  pavaldžių
švietimo  įstaigų  bendrojo  lavinimo  dalykų  mokymo  planus  ir
programas;
     5)  kartu   su  Kultūros  ir  švietimo  ministerija  nustato
pavaldžių   profesinių    bei   aukštesniųjų   mokyklų   teikiamo
išsilavinimo valstybinį standartą;
     6)  rūpinasi   specialiųjų  dalykų   pedagogų  rengimu,   jų
kvalifikacijos tobulinimu, organizuoja sistemingą jų atestaciją.

     33 straipsnis. Savivaldybių kompetencija
          švietimo srityje

     Savivaldybės:
     1) Kultūros ir švietimo ministerijai sutikus, steigia,
reorganizuoja, likviduoja pavaldžias švietimo įstaigas;
     2) Kultūros  ir švietimo  ministerijai sutikus,  registruoja
nevalstybines švietimo įstaigas bei jų veiklos nuostatus.
     Suderinusios su  ministerija, gali  sustabdyti  šių  įstaigų
veiklą, jeigu ji prieštarauja įstatymams;
     3)   užtikrina    pavaldžių   švietimo    įstaigų    veiklos
materialines- technines sąlygas;
     4) Kultūros  ir švietimo  ministerijai aprobavus,  skiria ir
atleidžia  savivaldybės   kultūros  ir   švietimo  padalinių  bei
pavaldžių švietimo įstaigu vadovus;
     5)   organizuoja   kaimo   bendrojo   lavinimo   moksleivių,
gyvenančių toliau  nuo mokyklos, nemokamą pavėžėjimą į mokyklą ir
atgal;
     6)   kontroliuoja,   ar   visi   savivaldybės   teritorijoje
gyvenantys vaikai  iki 16  metų mokosi  bendrojo lavinimo ar kito
tipo mokykloje.

     34 straipsnis. Lietuvos švietimo taryba

     Lietuvos  švietimo   taryba  yra   institucija,   atliekanti
mokslinio   eksperto   bei   konsultanto   vaidmenį   sprendžiant
strateginius Respublikos švietimo plėtotės klausimus.
     Taryba sudaroma  ir veikia pagal nuostatus, kuriuos tvirtina
Lietuvos Respublikos Vyriausybė.

     35 straipsnis. Valstybinių švietimo įstaigų
          savivalda

     Valstybinių švietimo  įstaigų savivaldos  organai  (mokyklos
taryba, pedagogų taryba, tėvų komitetas ir kt.):
     1) remdamiesi  atitinkamo tipo  (pakopos)  švietimo  įstaigų
bendraisiais nuostatais, tvirtina įstaigos veiklos nuostatus;
     2) nustato  pagrindines švietimo  įstaigos finansinės-ūkinės
veiklos perspektyvas;
     3)  kontroliuoja   švietimo  įstaigos  finansinę-materialinę
veiklą.
     Savivaldos organai  pagal savo kompetenciją turi teisę gauti
iš administracijos informaciją apie švietimo įstaigos veiklą.
     Valstybinių švietimo  įstaigų savivaldos organų kompetencija
apibrėžiama   atitinkamo    tipo   (pakopos)   švietimo   įstaigų
bendruosiuose veiklos nuostatuose.

     36 straipsnis. Švietimo įstaigų finansavimas

     Pagrindiniai  valstybinių   švietimo   įstaigų   finansavimo
šaltiniai yra   savivaldybių  ir Lietuvos  Respublikos  valstybės
biudžetai.   Valstybinis  finansavimas  užtikrina  normalias  šių
įstaigų  veiklos  sąlygas.  Kiti  jų  finansavimo  šaltiniai  yra 
Lietuvos  švietimo fondas,  miestų ir  rajonų švietimo  fondai ir
švietimo įstaigų nebiudžetinės lėšos.
     Nevalstybines švietimo įstaigas išlaiko steigėjai.
     Nevalstybinėms  įstaigoms,   kurios   užtikrina   valstybinį
standartą   atitinkantį    išsilavinimą,   gali   būti   skiriami
biudžetiniai asignavimai Vyriausybės numatyta tvarka.

     37 straipsnis. Švietimo fondai

     Lietuvos švietimo  fondo bei  miestų (rajonų) švietimo fondų
sudarymo šaltiniai yra:
     1) savanoriški asmenų, organizacijų ir įmonių įnašai;
     2) pajamos iš paties fondo veiklos;
3) užsienio valstybių organizacijų bei piliečių, taip pat
tarptautinių  organizacijų   aukojamos  lėšos   ir   materialinės
vertybės.
     Lietuvos  švietimo   fondo  nuostatus  bei  miestų  (rajonų)
švietimo   fondų    bendruosius   nuostatus   tvirtina   Lietuvos
Respublikos Vyriausybė.

                    IV. Tarptautiniai ryšiai

     38 straipsnis.  Lietuvos  gyventojų  teisė  mokytis  ir
        lietuvių   švietimo   įstaigos   užsienio   valstybėse.

     Lietuvos gyventojai turi teisę mokytis užsienio valstybėse.
     Ši   teisė   įgyvendinama   asmens   iniciatyva   arba   per
tarpvalstybinius susitarimus.
     Lietuvių    švietimo     įstaigos    užsienio     valstybėse
organizuojamos bei  finansinė-materialinė  parama  joms  teikiama
tarpvalstybiniais susitarimais nustatyta tvarka.

     39  straipsnis.   Užsienio piliečių ir asmenų be pilietybės
          pedagoginė  veikla ir  mokymasis Lietuvos Respublikoje

     Užsienio piliečiai ar asmenys be pilietybės turi teisę dirbti
pedagoginį darbą ir mokytis Lietuvos Respublikoje. Jų mokymosi ir
darbo sąlygas  Lietuvos  švietimo  įstaigose  nustato  atitinkami
Lietuvos Respublikos norminiai aktai bei tarptautinės sutartys.

          40 straipsnis. Tarptautinės sutartys

     Jeigu tarptautine sutartimi, kurioje dalyvauja Lietuvos
Respublika,  nustatytos  kitokios  taisyklės,  negu  tos,  kurias
numato šis  įstatymas, taikomos tarptautinėje sutartyje nurodytos
taisyklės.

